b'\n_START_ARTICLE_\nNorsk Landbruk (tidsskrift)\n_START_PARAGRAPH_\nNorsk Landbruk er et magasin om landbruk. Det utgis 20 ganger i \xc3\xa5ret av forlaget Tun Media i Oslo. Bladet har et faglig fokus der m\xc3\xa5let er \xc3\xa5 gi konkrete r\xc3\xa5d til norske g\xc3\xa5rdbrukere som direkte bidrar til \xc3\xb8kt l\xc3\xb8nnsomhet i drifta p\xc3\xa5 g\xc3\xa5rden. _NEWLINE_Iver K. Gamme er ansvarlig redakt\xc3\xb8r i bladet per 2013.\n_START_SECTION_\nHistorie\n_START_PARAGRAPH_\nNorsk Landmandsblad \xe2\x80\x93 Ugeskrift for det praktiske landbrug, som senere ble til Norsk Landbruk, kom ut f\xc3\xb8rste gang 8. april 1882. Utgiver og redakt\xc3\xb8r var sigd\xc3\xb8len L. K. Ramstad, i samarbeid med hallingd\xc3\xb8len Knut Knutsen Heje. F\xc3\xb8dselen var forholdsvis trang, men barnet overlevde, og vokste seg gradvis sterkere fram til dagens solide posisjon i landbruket._NEWLINE_Like etter at Norsk Landmandsblad var i gang, begynte etableringen av mer spesialiserte tidsskrifter for landbruksn\xc3\xa6ringa. I l\xc3\xb8pet av 1880-\xc3\xa5rene kom Bir\xc3\xb8kteren, Fj\xc3\xa6rfe, Samvirke, Tidsskrift for Skovbrug og Norske Havetidende._NEWLINE_Bondevennen s\xc3\xa5 dagens lys i 1898, startet av bonden A. L\xc3\xa6rdal i Sandeid i Vindafjord._NEWLINE_1935 representerte en milep\xc3\xa6l i Norsk Landmandsblads historie. Da ble bladet sl\xc3\xa5tt sammen med Ukeskrift for Landbruk og Pelsdyravl. Nyskapningen ble d\xc3\xb8pt Norsk Landbruk. Samtidig ble et nytt eierselskap etablert, A/S Norsk Landbruk. _NEWLINE_Hovedaksjon\xc3\xa6ren i det nye selskapet var Norske Landbrukskandidaters Forening, senere Norsk Sivilagronomlag. De \xc3\xb8vrige aksjon\xc3\xa6rene var enkelmedlemmer av denne organisasjonen._NEWLINE_P\xc3\xa5 1950- og 1960-tallet var det mye intern debatt i landbruksorganisasjonene om de mange tidsskriftene i n\xc3\xa6ringa. Det skjedde imidlertid ikke noe konkret f\xc3\xb8r i 1969, da B\xc3\xb8ndenes Forlag og Landbrukets Brevskole ble sl\xc3\xa5tt sammen til A/S Landbruksforlaget. Forlaget hadde helt fra starten av ambisjoner om \xc3\xa5 bli et produksjonsselskap for informasjonsmidler, med avdelinger for forlag, brevskole, tidsskrifter, film/bilder og trykkeri. Etter stor m\xc3\xb8tevirksomhet mellom A/S Norsk Landbruk og A/S Landbruksforlaget, ble en avtale mellom de to selskapene vedtatt p\xc3\xa5 Landbruksforlagets generalforsamling 8. desember 1969. _NEWLINE_Avtalen gikk ut p\xc3\xa5 at A/S Norsk Landbruk overdro retten til \xc3\xa5 gi ut tidsskriftet Norsk Landbruk til Landbruksforlaget. Forlaget overtok ogs\xc3\xa5 Norsk Landbruks abonnenter, l\xc3\xb8pende annonsekontrakter og A/S Norsk Landbruks forlagsvirksomhet._NEWLINE_Rettighetene skulle gjelde for ti \xc3\xa5r om gangen, med virkning fra 1. januar 1970. Styret i forlaget nedsatte samme \xc3\xa5ret et tidsskriftutvalg som skulle vurdere Norsk Landbruks plass i forlagets samlede virksomhet. Utvalget kom med innstillingen sin h\xc3\xb8sten 1971, men det skjedde ikke noe konkret f\xc3\xb8r i mars 1975. Da diskuterte styret i Landbruksforlaget om det var \xc3\xb8nskelig \xc3\xa5 overta Norsk Landbruk permanent. Det var det. Forhandlinger ble startet, og i februar 1976 var partene blitt enige om et forslag til ny avtale. Den ble vedtatt av forlagets generalforsamling 3. juni 1977._NEWLINE_Avtalen gikk ut p\xc3\xa5 at Landbruksforlaget overtok retten til \xc3\xa5 gi ut Norsk Landbruk. A/S Norsk Landbruk ble oppl\xc3\xb8st, og forlagsvirksomheten ble overdratt til Landbruksforlaget._NEWLINE_Dermed var Norsk Landbruk en fullverdig del av Landbruksforlaget, helt fram til 1. januar 2001, da forlaget ble sl\xc3\xa5tt sammen med Bondebladet til det som f\xc3\xb8rst hadde arbeidsnavnet \xc2\xabLandbrukets Medieselskap\xc2\xbb, men som seinere ble til Tun Media AS.'